Tislattujen alkoholijuomien määritelmistä, kuvauksesta, esittelystä, merkinnöistä ja maantieteellisten merkintöjen suojaamisesta sekä neuvoston asetuksen (ETY) N:o 1576/89 kumoamisesta annetun Euroopan parlamentin ja neuvoston asetuksen (EY) N:o 110/2008 17 artiklan 6 kohdassa tarkoitettu hakemuksen julkaiseminen

(2021/C 129/13)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) 2019/787 (1) 27 artiklassa tarkoitetulla tavalla.

TEKNISEN ASIAKIRJAN TÄRKEIMMÄT TIEDOT

”BAYERISCHER BÄRWURZ”

EU-nro: PGI-DE-02580 – 7.6.2019

1. Rekisteröitävä maantieteellinen merkintä

”Bayerischer Bärwurz”

2. Tislatun alkoholijuoman luokka

Muut viinat

3. Tislatun alkoholijuoman kuvaus

3.1 Fysikaaliset, kemialliset ja/tai aistinvaraiset ominaisuudet

”Bayerischer Bärwurz” on Baijerissa, pääasiassa Bayerischer Waldin eli Baijerin metsän alueella, tuotettava tislattu alkoholijuoma, jota valmistetaan perinteisellä menetelmällä Meum athamanticum (Jacq.) -kasvin tai Ligusticum mutellina (L.) Crantz -kasvin, jäljempänä yhdessä ’Bärwurz-kasvit’, juuresta.

— Sellaisenaan juotavan väkevän alkoholijuoman todellinen alkoholipitoisuus: vähintään 40 tilavuusprosenttia.

— Kirkkaus: kirkas.

— Väri: väritön tai, puutynnyreissä kypsytettyjen tuotteiden osalta, kellertävä, punertava tai ruskehtava käytetyn puulajin mukaan.

— Aromi: voimakas Bärwurz-kasvin aromi, muistuttaa hieman selleriä tai liperiä.

— Maku: luonteenomainen maanläheinen maku.

— Elintarvikelisäaineet tai muut käytettävät aineet: tapauksen mukaan maatalousperäinen etyylialkoholi, jota sekoitetaan Bärwurz-tisleeseen, ja vesi, jolla seos laimennetaan juomavahvuuteen.

3.2 Erityisominaisuudet (verrattuna saman luokan tislattuihin alkoholijuomiin)

— Toisin kuin muissa edellä mainituista kasvilajeista valmistetuissa tislatuissa alkoholijuomissa, Bayerischer Bärwurz -juomassa käytetään ainoastaan näiden kasvilajien juuria erinomaisen laadun ja ainutlaatuisen aromin säilyttämiseksi. Kasvin muita osia ei käytetä.

— Bayerischer Bärwurz -juoma myös tuotetaan perinteisesti niin, että sen alkoholipitoisuus on vähintään 40 tilavuusprosenttia, mikä on näin ollen enemmän kuin Bärwurz-juoman vaadittu vähimmäisalkoholipitoisuus 38 tilavuusprosenttia. Suurempi alkoholipitoisuus merkitsee sitä, että tuotetta on laimennettu vähemmän ja lopputuotteessa on enemmän aromeja. Tämä antaa Bayerischer Bärwurz -juomalle sen selvästi erottuvan ja voimakkaan maun.

— Makeutusaineita ei käytetä.

— Väriaineita tai muita lisäaineita ei käytetä.

— Bayerischer Bärwurz -juomaa on perinteisesti pidetty yleensä kaupan kapeissa, ruskeissa kivikeraamisissa pulloissa sen tunnusmerkillisten aistinvaraisten ominaisuuksien säilyttämiseksi. Kivikeraamisen pullon erityinen lämpöekvivalentti suojaa Bayerischer Bärwurz -juomaa lämpötilan vaihteluilta paremmin kuin lasi ja estää näin juoman eteeristen öljyjen haihtumisen. Muista erottuva kivikeraaminen pullo suojaa eteerisiä öljyjä myös valolta, minkä ansiosta Bayerischer Bärwurz -juoman erityinen laatu ja voimakkuus säilyvät paremmin.

4. Maantieteellinen alue

Bayerischer Bärwurz -juomaa tuotetaan Baijerin eri alueilla, pääasiassa Bayerischer Waldin alueella. Rajattu maantieteellinen alue on koko Baijeri.

5. Tislatun alkoholijuoman valmistusmenetelmä

Bayerischer Bärwurz -juomaa valmistetaan Bärwurz-kasvien juurista. Bärwurz-kasvien hedelmiä ja siemeniä ei käytetä juoman valmistuksessa, koska juoman erityinen, ainutlaatuinen ja voimakas aromi saadaan vain käyttämällä juuria. Muita kasveja, joilla on samankaltaisia aistinvaraisia ominaisuuksia, esimerkiksi selleriä, liperiä tai niiden uutteita, ei käytetä.

Baijerin alue, jolla Bärwurz-kasveja kasvaa, ulottuu vuorilta ja korkeammalla olevilta (sub)alpiinisilta ja montaanisilta ylängöiltä, kuten Alpit ja Bayerischer Wald, matalammalla oleville montaanisille ja submontaanisille ylängöille, kuten Frankenwald ja Fichtelgebirge.

Jotta Bärwurz-kasvien juurista saadaan riittävästi raaka-ainetta, kasvien tulee kasvaa jopa kahdeksan vuotta ennen kuin niiden juuria voidaan käyttää Bayerischer Bärwurz -juoman valmistamiseen.

Bayerischer Bärwurz -juoman valmistusmenetelmät vaihtelevat huomattavasti: menetelmään voi kuulua pelkästään Bärwurz-kasvien maserointi tai uuttaminen, pelkästään Bärwurz-kasvien tislaus, sekä maserointi että tislaus tai maserointi tai tislaus ja maatalousperäisen etyylialkoholin lisääminen.

Käytettävät Bärwurz-juuret pestään ja pilkotaan tai jauhetaan ensin.

Jos tuottaja päättää käyttää maserointia tai uuttamista toisessa vaiheessa, pestyt ja pilkotut Bärwurz-juuret kylmäuutetaan (maserointi) tai kuumauutetaan (uutto) ja niihin lisätään maatalousperäistä etyylialkoholia. Tässä prosessissa, joka voi kestää viikkoja tai kuukausia, juurista otetaan varovasti talteen niiden eteeriset öljyt, väri ja aromi.

Jos tuottaja päättää käyttää tislausta toisessa vaiheessa, pestyt ja pilkotut Bärwurz-juuret, joihin on lisätty maatalousperäistä etyylialkoholia, maseroidaan ensin. Prosessi, jossa tyypilliset aromit uutetaan maseroinnin avulla, edellyttää myös, että tuote varastoidaan sopivaksi ajaksi ennen tislausta.

Kuten edellä todettiin, tuotantomenetelmät vaihtelevat, ja sama pätee tislausprosessiin: tislauksessa voidaan toisinaan lisätä maatalousperäistä etyylialkoholia.

Tislauksen jälkeen tuote yleensä varastoidaan ja/tai jätetään kypsymään sopiviin astioihin (esimerkiksi tammi- tai terästynnyreihin) enintään kymmeneksi vuodeksi maun pyöristämiseksi.

Varastointi- tai kypsytysvaiheen jälkeen tuotantoprosessi päättyy seuraaviin vaiheisiin:

— erilaisten Bärwurz-tisleiden ja maatalousperäisen etyylialkoholin mahdollinen sekoittaminen

— hyvin alkoholipitoisen Bärwurz-tisleen (tisleiden) laimentaminen juomavahvuuteen vedellä

— pullotus sopiviin astioihin, erityisesti ruskeisiin kivikeraamisiin pulloihin

— merkinnät ja pakkaaminen.

Kaikki edellä mainitut tuotantovaiheet on toteutettava maantieteellisellä alueella erinomaisen ja erityisen laadun varmistamiseksi. Kun tuote on laimennettu juomavahvuuteen, sen sisältämät eteeriset öljyt muuttuvat nopeasti haihtuviksi, mikä rajoittaa sellaisenaan juotavan Bayerischer Bärwurz -juoman säilyvyysaikaa. Tuote on pullotettava maantieteellisellä alueella pian sen laimentamisen jälkeen, sillä muuten sen laatu alkaa heikentyä nopeasti. Juomalla on laadukkaan tuotteen maine, ja nopea ja jäljitettävä pullotus maantieteellisellä alueella on keskeinen tekijä tasaisen korkean laadun varmistamiseksi ja tarkastusten helpottamiseksi.

6. Yhteys maantieteelliseen ympäristöön tai alkuperään

6.1 Yhteyden kannalta merkitykselliset yksityiskohtaiset tiedot maantieteellisestä alueesta tai alkuperästä

Bärwurz-kasvin juurista valmistettavan tislatun alkoholijuoman perinne sai alkunsa Bayerischer Waldin alueella, maailman vanhimman tunnetun Bärwurz-tislaamon (Deggendorf) mukaan vuonna 1919. Sieltä se on levinnyt ajan mittaan Baijerin muille alueille, joilla Bayerischer Bärwurz -juoman tunnusomaista ainesosaa (Bärwurz-kasvien juurta) esiintyy luontaisesti.

Nämä alueet ovat pääasiassa submontaanisia ja subalpiinisia ylänköalueita. Itäisille ylängöille tyypillisen viileän ja kostean ilmaston lisäksi näillä alueilla on Bärwurz-kasvien kannalta ainutlaatuiset maantieteelliset ja ilmastolliset olosuhteet.

Lääkäri ja tislaamon omistaja Karl Eckert Deggendorfista huomasi vuonna 1920 kasvin vaikutusten lisäksi sen tisleen hienon maun. Vuonna 1928 ”Bärwurz” mainittiin Brennerei zum Bären -tislaamon hinnastossa Deggendorfissa. ”Bärwurz” mainitaan myös 17. joulukuuta 1929 päivätyssä Berliinin osavaltion patenttiviraston asiakirjassa. Nimi ”Bärwurz” on lyhenne sanasta ”Gebärmutterwurz” (sananmukaisesti: ”kohtujuuri”), jolla nimellä nämä kasvit tunnettiin aiemmin yleisesti.

6.2 Tislatun alkoholijuoman erityisominaisuudet, jotka johtuvat maantieteellisestä alueesta

Edellä mainitut maantieteellisen alueen erityiset maantieteelliset ja ilmastolliset olosuhteet mahdollistavat Bayerischer Bärwurz -juoman raaka-aineena käytettävien Bärwurz-kasvien kasvun. Kasvien esiintyminen on johtanut perinteisten Bayerischer Bärwurz -juoman tuottajien keskittymiseen tärkeimmille tuotantoalueille. Keskittymisen ansiosta tuottajat ovat voineet jatkuvasti vaihtaa ideoita ja kehittää teknisiä taitojaan ja erityisosaamistaan Bärwurz-kasvien juurien käsittelyssä, mikä on edistänyt merkittävästi ja edistää edelleen Bayerischer Bärwurz -juomalle ominaista laatua.

Luonnonvaraisena kasvavaa Bärwurz-kasvia esiintyy alueilla, jotka sijaitsevat yli 1 000 metrin korkeudella merenpinnasta, kuten Bayerischer Waldin alueella, joka on juoman tärkein tuotantoalue. Kasvi hyötyy voimakkaasta auringonpaisteesta ja vilkkaammasta yhteyttämisestä ja energian varastoinnista. Lisäksi se kasvaa lukuisten muiden kasvien joukossa ja pystyy näin ollen vaikuttamaan niiden aineenvaihduntatuotteisiin, jotka vapautuvat maaperään. Tämä on perinteisesti tuottanut selväpiirteiset aromit ja voimakkaan maun, joista ”Bayerischer Bärwurz” on tunnettu.

Erityisesti Bayerischer Waldin alueella, jonne Bayerischer Bärwurz -juoman tuotanto on keskittynyt, sanat kuten ”Bärwurzquelle” ja ”Bärwurzerei” (”Bärwurz-tuottaja”) ovat vakiintuneet osaksi yritysten nimiä.

Baijerissa on esitetty ja esitetään edelleen näytelmiä, joissa esimerkiksi Bayerischer Bärwurz -pulloja näkee lavasteina.

Bayerischer Bärwurz -juoman vakiintunut asema osana Baijerin kulttuurivarantoa näkyy myös sitä koskevissa saksan kieleen syntyneissä ilmauksissa, kuten ”Bayerwalddiesel” (sananmukaisesti: ”Baijerin metsän diesel”).

Paikallisessa lehdistössä kerrotaan säännöllisesti perinteisten tuottajien Bayerischer Bärwurz -juoman tuotannosta.

Bayerischer Bärwurz -juoman perinteinen tuotanto maantieteellisellä alueella näkyy myös kirjallisuudessa ja erikoisalan lehdissä. Esimerkiksi vuonna 1949 julkaistussa Baijeriin sijoittuvassa Karl Mayn kirjassa Der Wurzelsepp on seuraava lause: ”Koko Bayerischer Waldin alueen paras Bärwurz löytyy Kronenhof-hotellista.”

Baijerin ensimmäisessä snapsimuseossa, joka sijaitsee Hauzenbergissa Bayerischer Waldin alueella, on Bayerischer Bärwurz -juoman perinteistä tuotantoa esittelevä näyttely. Siellä esimerkiksi esitetään Bärwurz-elokuvaa, joka kertoo tuotannon historiallisesta kehityksestä maantieteellisellä alueella.

Lisäksi Böbrachissa on snapsimuseo Gläserne Distille, jossa esitetään toista Bayerischer Bärwurz -juoman perinteisestä tuotannosta kertovaa Bärwurz-elokuvaa. Museossa esitellään myös Bayerischer Bärwurz -juoman tuotannossa käytettävää tislausprosessia.

”Bayerischer Bärwurz” on mukana baijerilaisia erikoisuuksia koskevassa tietokannassa (www.spezialitaetenland-bayern.de) yhtenä perinteisenä baijerilaisena erikoisuutena. Tuotteen, ruoan tai juoman on täytettävä useita vaatimuksia, jotta se voidaan sisällyttää tietokantaan. Sitä on täytynyt tuottaa tai kasvattaa alueella vähintään 50 vuotta. Lisäksi sen (tuotanto)historialla on voitava osoittaa, että tuote liittyy läheisesti alueeseen, jolla sitä tuotetaan tai käsitellään. Vaatimuksena on myös, että kuluttajien on pidettävä sitä tyypillisenä baijerilaisena tuotteena tai jonkin Baijerin alueen tyypillisenä tuotteena.

7. Euroopan unionin tai kansalliset/alueelliset säännökset

7.1 Oikeusperusta

— EU:n elintarvikelainsäädäntö (mukaan lukien asetus (EU) N:o 1169/2011)

— EU:n tislattuja alkoholijuomia koskeva lainsäädäntö (mukaan lukien asetus (EY) N:o 110/2008 ja 25. toukokuuta 2021 alkaen asetus (EU) 2019/787)

— Kansallinen tislattuja juomia koskeva lainsäädäntö (liittovaltion lainsäädäntö)

7.2 Vaatimuksen/vaatimusten kuvaus

— Merkintöjä koskevat säännöt

— Tuote-eritelmät

8. Hakija

8.1 Jäsenvaltio, kolmas maa tai oikeushenkilö / luonnollinen henkilö

Bundesministerium für Ernährung und Landwirtschaft (BMEL) (Saksan liittovaltion elintarvike- ja maatalousministeriö), Referat 414 (Wein, Bier, Getränkewirtschaft) (Yksikkö 414 [Viini-, olut- ja juoma-ala])

8.2 Täydellinen osoite (katuosoite, postinumero, paikkakunta, maa)

Rochusstraße 1 53123 Bonn DEUTSCHLAND 414@bmel.bund.de

9. Maantieteellisen merkinnän täydennys

a) Maantieteellisen merkinnän ”Bayerischer Bärwurz” täydennystä koskevat perussäännöt

Unionin nykyisen tislattuja alkoholijuomia koskevan lainsäädännön mukaan nimeen ”Bayerischer Bärwurz” voidaan sisällyttää ainoastaan

— b alakohdassa määritellyt ilmaisut tai

— muut kuin b alakohdassa mainitut ilmaisut, joiden voidaan osoittaa olleen yleisesti käytössä 20. helmikuuta 2008.

b) Täydennykset muilla kuin maantieteellisillä ilmaisuilla

— Jos nimeen ”Bayerischer Bärwurz” lisätään kypsytystä, vanhentamista tai varastointia koskevia tietoja, kyseisiä tuotteita on varastoitava tai kypsytettävä vähintään kuusi kuukautta.

Iän merkitsemiseen sovelletaan seuraavia sääntöjä:

Kuusi kuukautta kypsytettyihin tuotteisiin voidaan lisätä merkintä ”kypsä”.

Vähintään vuoden ajan kypsytettyihin tuotteisiin voidaan lisätä merkintä ”vanha”.

— Jos nimeen ”Bayerischer Bärwurz” lisätään laatuilmaisuja (esimerkiksi ”hieno”, ”ensiluokkainen” tai ”pöytä-”), kyseisten tuotteiden on oltava huomattavasti vakiotuotteita laadukkaampia. Tämä koskee esimerkiksi pelkästään Bärwurz-tisleen käyttöä tai Bärwurz-tisleen pidempää varastointia tai erityistä varastointitapaa.

Tuotteissa, jotka on tuotettu kokonaan eli tislattu, laimennettu vedellä juomavahvuuteen ja pullotettu samassa yrityksessä, voidaan käyttää lisämerkintää ”tislattu ja pullotettu tislaamossa”.

10. Merkintöjä koskevat erityiset säännöt

–

(1) EUVL L 130, 17.5.2019, s. 1.